**OBČIANSKA NÁUKA 7. ročník**

**Téma:** Správanie sa na návšteve

Človek prežíva väčšinu svojho života v spoločnosti rodiny, priateľov a známych. Často chodíme na návštevy.

**Návštevy** delíme:

* **podľa toho, či sme pozvaní, alebo nie:** ohlásená, neohlásená návšteva;
* **podľa toho prečo ideme na návštevu:** gratulačná, kondolenčná, návšteva chorých a i. ;
* **podľa toho, či ide o pracovné povinnosti , alebo nie:** pracovná, súkromná ;
* **podľa toho, ako dlho sme na návšteve:** krátka dlhá.

Na **ohlásenú návštevu** prichádzame presne, nanajvýš s 10-15 minútovým oneskorením. Trvanie nie je časovo ohraničené, ale je treba vedieť, kedy odísť.

Pri neohlásenej návšteve môžeme narušiť rodinný režim, prekaziť rodinné plány. Ak vycítime, že sme prišli nevhod, pobudneme len chvíľku a odídeme.

**Kondolenčná návšteva** je spojená s úmrtím blízkeho alebo známeho človeka. Je to návšteva na vyjadrenie sústrasti pred pohrebom, alebo 1-2 týždne po pohrebe. Má byť krátka.

**Gratulačná návšteva** môže byť spojená s oslavou narodenín, menín, so svadbou atď. Na takéto oslavy sa vopred pozýva, pozvaný so sebou prinesie kyticu a menšiu pozornosť pre oslávenca.

**OBČIANSKA NÁUKA 9. ročník**

**Téma:** Peňažné ústavy v trhovej ekonomike

**Peniaze** sú nevyhnutný nástroj v našom živote, a preto nie je jedno, ako s nimi zaobchádzame, kde ich investujeme a v ktorom peňažnom ústave ich máme uložené.

Slovenská republika patrí do Európskeho systému centrálnych bánk.

**Ten tvoria:**

1. Európska centrálna banka,
2. Národná centrálna banka – na Slovensku je ňou Národná banka Slovenska.

V Slovenskej republike máme dva druhy bánk:

1. **Národná centrálna banka –** vystupuje ako „banka bánk“ , dohliada na činnosť ostatných bánk, schvaľuje zakladanie nových bánk, poskytuje úvery obchodným bankám, vydáva mince a bankovky.
2. **Komerčné banky** sa nazývajú aj **obchodné banky** – ich úlohou je prijímať voľné vklady a poskytovať pôžičky.

Osobitnú skupinu peňažných ústavov tvoria **poisťovne,** ktoré poskytujú poisťovacie služby.

V súčasnosti niektoré poisťovne vystupujú aj vo forme **sporiteľne.** Občan popri svojom poistení aj sporí.

**Poznámky si prepísať do zošita a naučiť sa!**